李伯成食甘豆粥和淵明詩分寄次韻
作者：陳造
朝代：宋

paragraphs: 八珍較半菽，豐悴岐兩端。
志士傃所逢，心泰體亦安。
李侯貧食粥，吾獨於此觀。
竈婦不餘顰，鄰券有後還。
顔帖孰嗣之，范叔可勝寒。
破碓砂瓶前，蘭佩雜木難。
堂堂五字律，鋩鍔凜莫干。
不羨侏儒飽，寧追陋巷顔。
挈瓶肯見分，特特扣荆關。
讀詩良起予，投匕忘悲嘆。